**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. balandžio 28 d. sprendimo Nr. T2-119 „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016–2020 METŲ BENDROJO PLANO PATVIRTINIMO“ PAKEITIMO“**

**PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant įteisinti sporto klasių formavimą Klaipėdos „Aukuro“ gimnazijoje. Šiuo tikslu būtina pakeisti Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrąjį planą, patvirtintą Klaipėdos miesto savivaldybės tarybos 2016 m. balandžio 28 d. sprendimu Nr. T2-119 (toliau – Pertvarkos planas).

**2. Parengto projekto tikslai ir uždaviniai.**

Sprendimo projekto tikslas – užtikrinti Klaipėdos miesto gyventojų švietimo poreikių įvairovę. Uždavinys – pakeisti Pertvarkos plano priedo (Tinklo pertvarkos priemonių įgyvendinimo planas) 1.1.1 papunktį.

**3. Kaip šiuo metu yra teisiškai reglamentuojami projekte aptarti klausimai.**

Pertvarkos plane nustatyta, kad nuo 2018 m. rugsėjo 1 d. sporto klasės komplektuojamos Vytauto Didžiojo gimnazijoje. Sporto klasėse įgyvendinamos pagrindinio ugdymo II dalies ir vidurinio ugdymo kartu su sporto ugdymu specializuotos programos, patvirtintos Lietuvos Respublikos švietimo ir mokslo ministro 2014 m. spalio 24 d. įsakymu Nr. V-1010.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu numatoma galimybė nuo 2019 m. rugsėjo 1 d. sporto klases formuoti Klaipėdos „Aukuro“ gimnazijoje. Papildomos sporto klasės formavimo poreikis paaiškėjo, vykdant priėmimą į mokyklas 2019–2020 mokslo metams. Į Klaipėdos Vytauto Didžiojo gimnazijos I gimnazinę sporto klasę nepateko dalis aukštą sportinį meistriškumą pasiekusių komandinio sporto šakose sportuojančių miesto mokinių.

Klaipėdos „Aukuro“ gimnazija pasirinkta, kadangi šioje mokykloje Klaipėdos miesto savivaldybės tarybos sprendimu nustatytas penkių I gimnazinių klasių skaičius, tačiau, pasibaigus pagrindiniam priėmimui, šioje gimnazijoje liko laisvų mokymosi vietų (viena klasė). Taip pat Vytauto Didžiojo ir „Aukuro“ gimnazijas lengva pasiekti viešuoju transportu. Gimnazijos yra skirtingose miesto dalyse.

Priėmus sprendimo projektą, bus užtikrinamas mokinių mokymasis sporto klasėse pagal specializuoto ugdymo krypties programas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti Klaipėdos miesto savivaldybės administracijos Ugdymo ir kultūros departamento Švietimo skyrius patikslins Klaipėdos miesto savivaldybės tarybos sprendimus dėl klasių ir mokykloms priskirtų aptarnavimo teritorijų 2019–2020 mokslo metams nustatymo. Taip pat bus parengtas Klaipėdos miesto savivaldybės tarybos sprendimo projektas dėl Klaipėdos „Aukuro“ gimnazijos sporto klasėje besimokančių mokinių ugdymo organizavimo.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai, Klaipėdos „Aukuro“ gimnazijos taryba Lietuvos Respublikos švietimo, mokslo ir sporto ministro nustatyta tvarka.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Klaipėdos miesto savivaldybės administracija, komandinio sporto šakų vadovai, treneriai bei Klaipėdos „Aukuro“ gimnazijos direktorė L. Virkšienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 1 lapas.

Švietimo skyriaus vedėja Laima Prižgintienė